מסוט אוזיל

ביוגרפיה

אוזיל נולד בגרמניה כנכד למהגרים מטורקיה. אוזיל הוא מוסלמי והוא אף קורא פסוקים מהקוראן לפני משחקים. בצעירותו שיחק בקבוצות ילדים שונות בגלזנקירכן וברוט-וייס אסן. בשנת 2005 עבר לשחק בקבוצת הנוער של שאלקה 04, ובעונת 2006/2007 הועלה לקבוצה הבוגרת של המועדון. ב-29 ביולי 2006 ערך את הופעת הבכורה שלו בקריירה, במשחק נגד באייר לברקוזן במסגרת הסיבוב הראשון של גביע הליגה הגרמני, בו ניצחה שאלקה 9-10 בדו-קרב בעיטות עונשין. אף על פי כן, ארבעה ימים לאחר מכן הפסידה הקבוצה 4-1 לבאיירן מינכן והודחה מהמפעל. את הופעת הבכורה שלו בבונדסליגה ערך אוזיל ב-12 באוגוסט, כאשר נכנס כמחליף לחמיט אלטינטופ בדקות הסיום של המשחק נגד איינטרכט פרנקפורט, שהסתיים בתיקו 1-1. עד סיום העונה שותף ב-18 משחקי ליגה נוספים וסייע לקבוצתו לסיים במקום השני בליגה.
עם תחילת עונת 2007/2008 הבקיע אוזיל את שערו הראשון במדי שאלקה, בניצחון 0-9 על איינטרכט טריר בסיבוב הראשון של הגביע הגרמני. גם בבונדסליגה הפגין יכולת טובה עם שלושה בישולים ב-11 המשחקים הראשונים של העונה. בעקבות יכולתו המרשימה, הועבר אוזיל ב-31 בינואר 2008 לוורדר ברמן תמורת 4.3 מיליון אירו, וב-2 בפברואר ערך את הופעת הבכורה שלו בקבוצה, במשחק הליגה נגד באיירן מינכן. ב-4 באפריל כבש את שערו הראשון במדי ברמן ושער הבכורה שלו בבונדסליגה וסייע לקבוצתו לסיים בתיקו 3-3 נגד קרלסרוהה. עד סיום העונה עבד בעיקר על השתלבותו בהרכבה של ברמן וסייע לקבוצה לסיים במקום השני בליגה.
בעונת 2008/2009 הפך אוזיל לאחד השחקנים המשמעותיים בברמן ואף סיים את העונה כסגן מלך הבישולים של הבונדסליגה עם 15 בישולים, שני רק לזויסן מיסימוביץ' שזכה בתואר עם 20 בישולים. כמו כן, כבש אוזיל שלושה שערי ליגה, אולם ברמן סיימה את העונה במקום העשירי בלבד. אף על פי כן, ברמן זכתה בגביע הגרמני, לאחר ניצחון 0-1 בגמר על באייר לברקוזן משער של אוזיל בדקה ה-58. גם בליגת האלופות הפגין אוזיל יכולת מרשימה, ואת שלב הבתים סיים עם ארבעה בישולים, כולל שלושה בצמד המשחקים נגד אינטר מילאנו. עם זאת, ברמן סיימה במקום השלישי בלבד בבית, לאחר שסיימה בתיקו 0-0 נגד אנורתוסיס פמגוסטה הקפריסאית והובסה 3-0 על ידי פנאתינייקוס. בשלב 32 האחרונות של גביע אופ"א, אליו שובצה לאחר שהודחה מליגת האלופות, הצליחה ברמן להדיח את מילאן שהייתה הפייבוריטית לזכות בתואר. בהמשך ניצחה ברמן את סנט אטיין, אודינזה (נגדה בישל אוזיל שני שערים) והמבורג והעפילה למשחק הגמר, בו הפסידה 2-1 בהארכה לשחטיור דונצק.
בעונת 2009/2010 עזב דייגו את ברמן ואוזיל הפך לשחקן המוביל של הקבוצה יחד עם קלאודיו פיזארו. כבר במשחק הפתיחה של הבונדסליגה נגד איינטרכט פרנקפורט כבש את שערו הראשון בעונה זו והוביל את קבוצתו לניצחון 2-3. כשבועיים לאחר מכן הבקיע צמד שערים ובישל שניים נוספים בניצחון 3-6 על אקטובה במשחק הראשון של סיבוב המוקדמות השלישי של הליגה האירופית. במשחק הגומלין בישל אוזיל לפיזארו את שערה הראשון של ברמן בדרך לניצחון 0-2 ולהעפלה לשלב הבתים של הליגה האירופית. בשלב הבתים המשיך אוזיל להפגין יכולת מצוינת ועם שלושה בישולים הוביל את ברמן למקום הראשון בבית.
במשחק הגומלין של שלב 32 האחרונות נגד טוונטה אנסחדה בישל אוזיל שני שערים והוביל את ברמן לניצחון 1-4 (2-4 בסיכום שני המשחקים) ולהעפלה לשמינית הגמר. אף על פי היכולת המרשימה בסיבובים הראשונים, ברמן הודחה מהליגה האירופית כבר בסיבוב הבא, לאחר שסיימה בתיקו 5-5 בסיכום שני המשחקים נגד ולנסיה והודחה בעקבות שערי חוץ. גם בליגה הציג אוזיל יכולת שיא ועם 9 שערים ו-17 בישולים זכה בתואר מלך הבישולים של הבונדסליגה והוביל את קבוצתו למקום השלישי. כמו כן, הוביל את ברמן שוב לגמר הגביע הגרמני, עם בישולים בשמינית הגמר נגד פ.צ. קייזרסלאוטרן ובחצי הגמר נגד אאוגסבורג. עם זאת, ברמן הובסה במשחק הגמר 4-0 על ידי באיירן מינכן.
בעקבות הצלחתו הרבה במדי ברמן ויכולתו המרשימה במדי נבחרת גרמניה במונדיאל 2010, הפך אוזיל לאחד השחקנים המבוקשים באירופה בפגרת הקיץ של עונת 2010/2011. ב-14 באוגוסט 2010 ערך את הופעתו האחרונה במדי ברמן, בסיבוב הראשון של הגביע הגרמני נגד רוט-וייס אאכן, ואף בישל לפיזארו את השער הראשון במשחק, בדרך לניצחון 0-4. שלושה ימים לאחר מכן עבר לשחק בריאל מדריד הספרדית תמורת 15 מיליון אירו. ב-3 באוקטובר 2010 הבקיע את שערו הראשון במדי ריאל, בניצחון 1-6 על דפורטיבו לה קורוניה. בעונתו הראשונה בקבוצה זכה עמה בגביע המלך הספרדי, לאחר ניצחון על ברצלונה במשחק הגמר, ובעונת 2011/2012 זכה עם ריאל מדריד באליפות.
ב-2 בספטמבר 2013, חתם אוזיל לחמש עונות בארסנל, ששילמה עבורו 50 מיליון אירו, הסכום הגבוה ביותר ששילמה ארסנל עבור שחקן. ב-14 בספטמבר ערך את הופעת הבכורה שלו בפרמייר ליג, בניצחון 1-3 על סנדרלנד, ובישל לאוליבייה ז'ירו את השער הראשון במשחק. ב-1 באוקטובר כבש אוזיל את שער הבכורה שלו במדי ארסנל, בניצחון 0-2 על נאפולי במסגרת שלב הבתים של ליגת האלופות. בליגה כבש בעונה זו חמישה שערים והוסיף תשעה בישולים, ובתום העונה זכה עם הקבוצה בגביע האנגלי.
ב-31 בינואר 2018 אוזיל האריך את חוזהו בארסנל עד לשנת 2021.
ב-23 ביולי 2018 הודיע אוזיל על פרישה מנבחרת גרמניה.

נבחרת לאומית

בספטמבר 2006 זומן אוזיל לראשונה לסגל נבחרת גרמניה עד גיל 17 ומאוחר יותר באותה השנה החל לשחק עבור הנבחרת עד גיל 19, במדיה ערך 11 הופעות וכבש ארבעה שערים. בשנת 2007 זומן לסגל הנבחרת עד גיל 21 ושנתיים לאחר מכן הוביל אותה לזכייה באליפות אירופה עד גיל 21, עם שער במשחק הגמר נגד אנגליה, בו ניצחה גרמניה 0-4, ונבחר לשחקן המצטיין של משחק הגמר. מספר חודשים לפני כן, ב-11 בפברואר 2009, ערך אוזיל את הופעת הבכורה שלו בנבחרת גרמניה הבוגרת, במשחק ידידות נגד נורווגיה, בו הפסידה גרמניה 1-0. את שערו הראשון במדי הנבחרת הבקיע ב-5 בספטמבר 2009, והוביל אותה לניצחון 0-2 על דרום אפריקה.
אוזיל נכלל בסגל נבחרת גרמניה למונדיאל 2010 וכבר במחזור הפתיחה של הטורניר נגד אוסטרליה, בישל לקאקאו את השער הרביעי בניצחון 0-4. במשחק השלישי של שלב הבתים נגד גאנה, הבקיע עבור גרמניה את השער היחיד במשחק והוביל אותה להעפלה לשמינית הגמר. גם בשלבים הבאים הפגין יכולת מעולה ואף בישל פעמיים (פעם אחת בכל משחק) בניצחונות 1-4 ו-0-4 על אנגליה וארגנטינה בשמינית ורבע הגמר בהתאמה. על אף היכולת המצוינת, גרמניה הפסידה 1-0 לספרד בחצי הגמר, אולם זכתה במדליית הארד, לאחר ניצחון על אורוגוואי במשחק על מקומות 3-4. אוזיל שפתח בהרכב בכל משחקיה של גרמניה בטורניר ובישל שלושה שערים, סיים כמלך הבישולים של המונדיאל יחד עם ארבעה שחקנים נוספים ואף היה אחד מעשרת המועמדים לפרס כדור הזהב (השחקן המצטיין), בו זכה דייגו פורלאן האורוגוואי.
לקראת המשחק נגד טורקיה ב-8 באוקטובר 2010 במסגרת מוקדמות יורו 2012, טענו אוהדי טורקיה ובראשם שחקן הנבחרת חמיט אלטינטופ שאוזיל, אשר מוצאו טורקי, "משחק בגרמניה בגלל הכסף", ובמהלך המשחק אף שרקו בוז בכל פעם שנגע בכדור. אוזיל הבקיע במשחק את שערו השלישי בנבחרת והוביל את גרמניה לניצחון 0-3. ביורו 2012 הבקיע אוזיל שער בהפסד נבחרתו 2-1 לאיטליה.
במשחקי מוקדמות מונדיאל 2014 היה אוזיל מלך השערים של נבחרת גרמניה, עם שמונה שערים, ובמהלך המונדיאל כבש שער אחד, בניצחון 1-2 על אלג'יריה בשמינית הגמר. במשחק הגמר, בו ניצחה נבחרתו 0-1 את ארגנטינה בהארכה, הוחלף אוזיל בדקה ה-120 והיה שותף מלא לזכייתה של גרמניה בגביע העולם.

סגנון משחק

אוזיל משחק לרוב כקשר התקפי, מאחורי החלוץ. ומעמדה זו משמש כ"פליימייקר" הלוקח חלק בבניית משחק ההתקפה של הקבוצה ומכין מצבי הבקעה לחלוצים. אוזיל נמצא לרוב בשטח שבין קשרי היריבה לבלמי היריבה ובנוסף הוא ידוע ביכולתו להיחלץ ממצבי לחץ.
יכולות אלה הובילו לכך שבשלוש שנים שבין 2010 ל-2013, אוזיל בישל את מספר השערים הגבוה באירופה, 120 בישולים.